'Dié sneeu is 'n geskenk uit die hemel' | Landbou
Boere in die Langkloof is, ten spyte van die probleme wat sneeuneerslae op paaie veroorsaak, kinderlik opgewonde oor die swaar sneeuneerslae wat oor die gebied uitsak.
Mnr. André de Wit van die Fairview-landgoed in die distrik Misgund in die Langkloof sê op plekke is die sneeu al tot 60 cm dik. Op die pad tussen Mosselbaai en Avontuur lê die sneeu plek-plek tot 20 cm diep.
"Ek het vanoggend al verby drie voertuie gery wat op die pad vasgeval of omgeval het."
De Wit sê hulle gaan die afgelope paar jaar onder droogtetoestande gebuk en baie boere se damme is leeg. Boere moet nuwe boorgate sink omdat hul boorgate opgedroog het. Besproeiing kan ook in baie dele van die vallei nie plaasvind nie, omdat die vernaamste damme se vlakke te laag is. Die Kougadam is byvoorbeeld slegs 6% vol.
"Ek het seker 10 jaar laas soveel sneeu in die Langkloof gesien. Dis 'n baie goeie afsluiting vir ons winterseisoen en goeie begin vir ons lente.
"Die sneeu gaan dalk nie afloopwater vir die damme bring nie, maar die vog trek in die grond in en ons gaan die lente binne met ons bome se wortels nat. Hierdie is 'n geskenk uit die hemel!"
Sneeu kom vandag oor dele van die Wes-, Oos- en Noord-Kaap voor en het ook in die suidelike dele van die Vrystaat geval.